Alboraia inicia un projecte pilot d'habilitats lectores per a xiquets i xiquetes en el CEIP Cervantes
03 de març de 2023

El col·legi públic Cervantes d'Alboraia ja està impartint el taller d'habilitats lectores dirigit a menors compresos entre els 8 i els 11 anys. L'activitat parteix de la regidoria de Cultura i Biblioteca de l'Ajuntament que encapçala Manuel Andreu, seguint la línia de treball de fomentar l'hàbit de la lectura entre les persones més joves de la població, , en col·laboració amb la regidoria d'Educació d'Ismael Rubio.

Es tracta d'un projecte pilot que ja està "donant resultats prometedors", explica Manuel Andreu. "Volem portar-ho a la resta de centres educatius públics d'Alboraia conforme a l'experiència obtinguda en el Cervantes, de la qual ja ens està traslladant el centre que està sent molt positiva", incideix el regidor de Cultura i Biblioteca.

El taller, impartit per la Facultat de Psicologia de la Universitat de València, té per objectiu desenvolupar la capacitat lectora mitjançant activitats lúdiques, fomentar la lectura comprensiva i fomentar l'hàbit de la lectura a casa, desenvolupant en els progenitors habilitats positives per a això. A més, es treballa la pèrdua de por de llegir en públic, millorant l'exposició oral dels xiquets i xiquetes.

Les sessions es realitzen cada dimecres de 12.30 a 14.00 hores i la inscripció es realitza en el propi centre educatiu. Ara com ara, l'organització està treballant amb la saga Harry Potter, una de les franquícies literàries juvenils per excel·lència i que ja en el seu moment va suposar una explosió notòria en l'hàbit de la lectura.